अक्टूबर 2001 की सुबह मोदी एक मीडियाकर्मी के अंतिम संस्कार में शामिल होने के लिए दिल्ली के एक शमशान में मौजूद थे. इसी दौरान मोदी का फोन बजा और अटल ने तुरंत उन्हें मिलने के लिए बुलाया. ये वो दौर था जब बीजेपी में प्रमोद महाजन, अरुण जेटली और सुषमा स्वराज का बोलबाला हुआ करता था. दरअसल केशुभाई पटेल की छवि गुजरात में सुस्त, रिश्तेदारों और चापलूसों से घिरे रहने वाले नेता की बन गई थी.साल 2000 में ही बीजेपी अहमदाबाद और राजकोट का म्युनिसिपल चुनाव भी हार गई थी. 20 सितंबर 2001 को बीजेपी अहमदाबाद, एलिसब्रिज और साबरकांठा नाम विधानसभा सीटों पर उपचुनाव भी हार गई. एलिसब्रिज सीट सीनियर लीडर लालकृष्ण आडवाणी की गांधीनगर लोकसभा सीट का हिस्सा भी थी. पार्टी हाईकमान को लगा कि ऐसे चलता रहा तो 2003 विधानसभा चुनाव में हार हो सकती है और केशुभाई को हटाने का फैसला ले लिया गया. 7 अक्टूबर 2001 को अटल की रजामंदी से मोदी को गुजरात का नया सीएम बनाया गया. यहीं से मोदी के केंद्रीय नेतृत्व में आने का रास्ता भी खुल गया.